 ਫ਼ਿਲਮ ਕੁਦੇਸਣ ਬਾਰੇ ਦਸੋ।
ਅੱਜ ਔਰਤ ਕੁਦਰਤ ਦੇ ਨਿਯਮਾਂ ਨੂੰ ਭੁੱਲ ਕੇ ਭਰੂਣ ਹੱਤਿਆ ਵਰਗੇ ਜੁਰਮ ਦੀ ਕਿਤਾਬ ਦਾ ਪਾਠ ਪੜ੍ਹ ਰਹੀ ਹੈ। ਇਨਸਾਨ ਆਪਣੇ ਰਾਹ ਤੋਂ ਭਟਕ ਗਿਆ ਹੈ। ਇਨਸਾਨ ਦੀ ਸੋਚ ਨਾਲੋਂ ਤਾਂ ਪੰਛੀ ਚੰਗੇ ਹਨ ਜਿਨ੍ਹਾਂ ਨੂੰ ਪਤਾ ਹੈ ਕਿ ਕੁੱਖੋਂ ਜੰਮਿਆਂ ਨੇ ਸਾਡੀ ਸੇਵਾ ਨਹੀਂ ਕਰਨੀ ਫਿਰ ਵੀ ਉਹ ਆਲ੍ਹਣਿਆਂ ਵਿੱਚ ਆਪਣੇ ਆਂਡੇ ਦੀ ਉਦੋਂ ਤਕ ਰਾਖੀ ਕਰਦੇ ਹਨ ਜਦੋਂ ਤਕ ਉਨ੍ਹਾਂ ਵਿੱਚੋਂ ਬੱਚੇ ਨਹੀਂ ਨਿਕਲਦੇ। ਇਸੇ ਤਰ੍ਹਾਂ ਔਰਤ ਦੀ ਤਰਾਸਦੀ ਨੂੰ ਬਿਆਨ ਕਰਦੀ ਹੈ ਫ਼ਿਲਮ ਕੁਦੇਸਣ। ਇਹ ਨਿਰਮਾਤਾ, ਨਿਰਦੇਸ਼ਕ ਅਤੇ ਅਦਾਕਾਰ ਜੀਤ ਮਠਾੜੂ ਦਾ ਉਮਦਾ ਉਪਰਾਲਾ ਕਿਹਾ ਜਾ ਸਕਦਾ ਹੈ। ਇਸ ਤੋਂ ਪਹਿਲਾਂ ਜੀਤ ਮਠਾੜੂ ‘ਅੱਡੀ ਟੱਪਾ’ ਨਾਂ ਦੀ ਹਿੱਟ ਫ਼ਿਲਮ ਸਿਨੇ ਦਰਸ਼ਕਾਂ ਦੀ ਝੋਲੀ ਪਾ ਚੁੱਕਿਆ ਹੈ। ਇਹ ਫ਼ਿਲਮ ਅੰਮ੍ਰਿਤਸਰ ਦੇ ਜੰਮਪਲ ਜਤਿੰਦਰ ਬਰਾੜ ਦੇ ਲਿਖੇ ਨਾਟਕ ‘ਕੁਦੇਸਣ’ ‘ਤੇ ਆਧਾਰਿਤ ਹੈ। ਇਹ ਫ਼ਿਲਮ ਰੀਲ ਐਂਟਰਟੇਨਮੈਂਟ ਕੰਪਨੀ ਲੰਡਨ ਅਤੇ ਮੀਡੀਆ ਬਜ਼ ਕੰਪਨੀ ਮੁੰਬਈ ਦੀ ਸਾਂਝੀ ਪੇਸ਼ਕਸ਼ ਹੈ। ਇਸ ਨੂੰ ਟੋਰਾਂਟੋ ਵਿੱਚ ਹੋਏ ਪੰਜਾਬੀ ਇੰਟਰਨੈਸ਼ਨਲ ਫ਼ਿਲਮ ਫੈਸਟੀਵਲ ਵਿੱਚ ਵਰਲਡ ਪ੍ਰੀਮਿਅਰ ਸ਼ੋਅ ਲਈ ਚੁਣਿਆ ਗਿਆ। ਇਸ ਤੋਂ ਪਹਿਲਾਂ ਇਸ ਫ਼ਿਲਮ ਨੇ ਏਸ਼ੀਆਈ ਫ਼ਿਲਮ ਫੈਸਟੀਵਲ ਵਿੱਚ ਪ੍ਰਸ਼ੰਸਾ ਹਾਸਲ ਕੀਤੀ ਹੈ।

ਫ਼ਿਲਮ ਵਿਚਲਾ ਹੀਰੋਇਨ ਦਾ ਕਿਰਦਾਰ ਭੋਜਪੁਰੀ ਫ਼ਿਲਮਾਂ ਦੀ ਸੁਪਰ ਸਟਾਰ ਅਦਾਕਾਰਾ ਪਾਕੀ ਹੈਗੜੇ ਨੇ ਬਾਖ਼ੂਬੀ ਨਿਭਾਇਆ ਹੈ। ਇੱਕ ਔਰਤ ਦੀ ਤਰਾਸਦੀ ਨੂੰ ਬਿਆਨ ਕਰਦੀ ਇਹ ਫ਼ਿਲਮ ਦੱਸਦੀ ਹੈ ਕਿ ਅੱਜ ਵੀ ਔਲਾਦ ਦੇ ਰੂਪ ਵਿੱਚ ਪੁੱਤ ਦੀ ਇੱਛਾ ਰੱਖਣ ਵਾਲੇ ਲੋਕ ਉੱਤਰ ਪ੍ਰਦੇਸ਼, ਬਿਹਾਰ, ਉੜੀਸਾ ਆਦਿ ਸੂਬਿਆਂ ਤੋਂ ਔਰਤਾਂ ਖਰੀਦ ਕੇ ਲਿਆਉਂਦੇ ਹਨ ਤਾਂ ਜੋ ਉਨ੍ਹਾਂ ਦਾ ਖ਼ਾਨਦਾਨ ਅੱਗੇ ਵਧ ਸਕੇ। ਜਦੋਂ ਮੁੰਡਾ ਪੈਦਾ ਹੋ ਜਾਂਦਾ ਹੈ ਤਾਂ ਮੁੰਡਾ ਆਪਣੇ ਕੋਲ ਰੱਖ ਕੇ ਔਰਤ ਨੂੰ ਅੱਗੇ ਵੇਚ ਦਿੱਤਾ ਜਾਂਦਾ ਹੈ। ਇਹ ਫ਼ਿਲਮ ਵੀ ਇੱਕ ਅਜਿਹੀ ਵੀਹ ਸਾਲਾ ਕੁੜੀ ਦੀ ਕਹਾਣੀ ਹੈ। ਇਸ ਫ਼ਿਲਮ ਵਿੱਚ ਅਦਾਕਾਰ ਜੀਤ ਮਠਾੜੂ ਅਤੇ ਮਲਕੀਤ ਰੌਣੀ ਦੇ ਨਾਲ ਨਿਰਮਲ ਰਿਸ਼ੀ, ਸੁਖਵੀਰ ਸਿੰਘ, ਸਤਵੰਤ ਬੱਲ, ਸੁਖਵੀਰ ਰਜ਼ੀਆ, ਪ੍ਰਦੀਪ ਸੰਧੂ ਤੇ ਜਿਗਰ ਗਿੱਲ ਹਨ। ਫ਼ਿਲਮ ਦੀ ਜਾਨਦਾਰ ਕਹਾਣੀ ਦੇ ਨਾਲ ਆਸ਼ੂਤੋਸ਼ ਸਿੰਘ ਦਾ ਸੰਗੀਤ ਵੀ ਦਿਲਾਂ ਨੂੰ ਟੁੰਬਣ ਵਾਲਾ ਹੈ।
